गर्मियों में बढ़ती हैं फुट कॉर्न की शिकायतें, चलने-फिरने में होगी तकलीफ, डेड स्किन काटकर न निकालें
जूते ठीक साइज के न हों तो पैर और जूतों की भीतरी सतह के बीच घर्षण बढ़ जाता है। ऐसे में पैरों की उंगलियों, तलवे, टखने या एड़ी में स्किन की परत मोटी होने लगती है।
जूते सभी पहनते हैं, लेकिन अधिकतर लोग इसकी क्वालिटी पर ध्यान नहीं देते। नॉन लेदर रेक्सीन, प्लास्टिक के जूते-चप्पल धड़ल्ले से पहने जाते हैं। लोगों के पास भी इन्हें खरीदने के सिवा कोई विकल्प नहीं होता।
भारत में बिक रहे 38% फुटवियर चीन के बने हैं जिनकी क्वालिटी घटिया होती है। यही नहीं, हम जो जूते पहन रहे हैं वो पैरों के साइज के हिसाब से सही हैं या नहीं, इसका भी ध्यान नहीं देते। नतीजा पैरों की उंगलियों, तलवे, टखने, एड़ी में तकलीफ बढ़ जाती है। पैरों की इस परेशानी को फुट कॉर्न कहा जाता है।
तंग जूतों से स्किन कड़ी हो जाती है
जूते ठीक साइज के न हों तो पैर और जूतों की भीतरी सतह के बीच घर्षण बढ़ जाता है। ऐसे में पैरों की उंगलियों, तलवे, टखने या एड़ी में स्किन की परत मोटी होने लगती है। ऐसा इसलिए होता है ताकि स्किन के सॉफ्ट टिश्यूज को बचाया जा सके।
जिन लोगों के जूते फिट नहीं बैठते, उनमें अक्सर फुट कॉर्न हो जाता है। आपने गौर किया होगा कि पैरों की उंगलियों में छोटी-छोटी गांठें या बंप जैसी दिखती हैं ये फुट कॉर्न हैं।
फुट कॉर्न से क्या नुकसान होता है
फुट कॉर्न से किसी तरह का खतरा नहीं होता है। जो बंप निकला होता है उसमें दर्द भी नहीं होता। लेकिन यह चलने-फिरने में असहज महसूस कराता है। इससे इरिटेशन होती है। कोई ऐसे जूते पहन रहा जो पैरों के लिए ठीक नहीं है तो ये बंप जख्म में भी बदल जाते हैं। गर्मियों में फुट कॉर्न की शिकायतें अधिक होती हैं। इसे समर कॉर्न भी कहा जाता है। आमतौर पर गर्मियों में लोगों के पैरों के अंगूठे में स्किन के बंप दिखते हैं।
खबर से जुड़े इस पोल में अपनी राय दें
फुट कॉर्न को कैसे ठीक कर सकते हैं
कॉस्मेटिक प्लास्टिक सर्जन डॉ. विक्रांत रंजन बताते हैं कि नहाते समय ठीक से किसी स्क्रैपर से रगड़ा जाए तो स्किन पर जमे डेड सेल्स निकल जाते हैं। अगर ये लंबे समय से हैं तो इन्हें निकालना बहुत मुश्किल होता है। हालांकि घर में मोटे तौलिए से रगड़ने पर ये फुट कॉर्न सॉफ्ट हो जाते हैं।
हमें इस बात का ध्यान रखना चाहिए कि स्क्रैपर से रगड़ने पर कहीं अंदर की मुलायम स्किन भी बाहर न आ जाए। इससे उस जगह की स्किन छिल जाती है। ब्लीडिंग की भी आशंका रहती है जिससे इन्फेक्शन भी हो सकता है।
फुट कॉर्न निकालने के ये तरीके भी कारगर
स्किन को सॉफ्ट करें: गर्म पानी में पैरों कम से कम 10 मिनट तक डुबोकर रखें। या तब तक जब तक कि पैरों की स्किन मुलायम न हो जाए। इसके बाद इसे तौलिए से रगड़ कर साफ करें।
झांवा से रगड़ें: सूखी पपड़ीदार स्किन को हटाने के लिए प्यूमिक स्टोन या झांवा का भी इस्तेमाल कर सकते हैं। झांवा एक तरह का पत्थर है। इसे पहले गर्म पानी में डाल दें और फिर स्किन बंप पर रगड़ें। थोड़ी देर में डेड सेल्स हट जाते हैं।
लोशन या क्रीम लगाएं: फुट कॉर्न हटाने के लिए मॉश्चराइजिंग क्रीम या लोशन भी लगा सकते हैं। वैसी क्रीम जिसमें सैलिसाइक्लिक एसिड की मात्रा होती है। यह एसिड केराटिन प्रोटीन को हटाता है जिससे कि फुट कॉर्न बनता है। हालांकि सैलिसाइक्लिक एसिड का इस्तेमाल डायबिटीज रोगियों को नहीं करना चाहिए।
कॉर्न पैड्स का इस्तेमाल: पैरों में निकले स्किन बंप को हटाने के लिए कॉर्न पैडस भी लगाया जाता है। कई कंपनियां इसे कॉर्न प्लास्टर, कॉर्न कैप्स के नाम से बेचती हैं। ये कैप उन जगहों पर लगाए जाते हैं जहां जूते और स्किन के बीच घर्षण अधिक है। हर दो दिन पर इस कैप को बदला जाता है। इससे स्किन न केवल सॉफ्ट बनी रहती है बल्कि फुट कॉर्न से होने वाला इरीटेशन खत्म हो जाता है।
डर्मेटोलॉजिस्ट डॉ. सुमित गुप्ता बताते हैं कि ये कैप या पैड्स मेडिकेडेट होते हैं जिनमें बीच का हिस्सा सॉफ्ट होता है। फुट कॉर्न को यह पूरी तरह ढंक लेते हैं। हालांकि कॉर्न कैप से फुट कॉर्न खत्म नहीं होते लेकिन इससे पैरों में इरीटेशन नहीं होता।
क्या फुट कॉर्न को काट कर हटा सकते हैं?
फुट कॉर्न को खुद से कभी काट कर या शेविंग कर न हटाएं। ऐसा करना काफी खतरनाक हो सकता है क्योंकि आसपास के टिश्यूज में इन्फेक्शन हो सकता है। डॉक्टर से मिलकर यह हटाया जा सकता है।